Rusie lei glo tot Boksburg-skietdoodArgieffoto (Foto: imgkid.com) Die Gautengse polisie het bevestig ŉ man het glo Maandagoggend sy dogter by ŉ huis in Boksburg aan die Oos-Rand doodgeskiet, voordat hy selfmoord gepleeg het. Die polisie het gesê die 70-jarige pa het sy 30-jarige dogter vermoedelik tydens ŉ rusie doodgeskiet. Maroela Media het vroeër berig vier tieners was in die huis tydens die skietery. Athlenda Mathe, woordvoerder van Netcare 911, het gesê paramedici is omstreeks 07:00 na die huis in Dawn Park, uitbreiding 2, ontbied. “Die pa en sy dogter was reeds dood toe paramedici by die huis opgedaag het. Albei het skietwonde gehad,” het Mathe gesê. Sy het gesê Netcare 911 het traumaberaders na die toneel ontbied om die vier tieners, onderskeidelik 11, 13, 16 en 19 jaar oud, te behandel. Hulle het glo die voorval gesien. Die oorsaak van die rusie vorm deel van die ondersoek. Die polisie ondersoek ŉ saak van moord en doen ŉ geregtelike doodsondersoek. Die name van die oorledenes is nog nie bekend gemaak nie. Die man is glo ŉ oudpolisiebeampte van Vosloorus.